Dag 34 - KiesKerk
Dag 34 – God skep mense-tyd een dag op 'n slag
Here, neem my hand en lei my na kronkelpaaie
Laat ek die klippies langs die pad optel en voel
Verskillende vorms, kleure en teksture
Rig my oë op die gras – verganklik maar onvergeetlik
Spits my ore vir die sagte geluid van die wind wat waai
Vul my longe met vars lug
Simbool: 'n Foto van die natuur of selfs van julle tuin
Dink saam oor hoe julle mekaar in hierdie grendeltyd meer bewus kan maak van God se skepping en die wonderwerke wat deel vorm daarvan, wonders wat ons so maklik miskyk.
Sê vir God dankie vir sy handewerk.
Daarom, as iemand in Christus is, is hy 'n nuwe skepsel; die ou dinge het verbygegaan, kyk, dit het alles nuut geword – 2 Korintiërs 5:17.
Onthou om jou bed op te maak
"Watse dag is dit vandag?" vra ek of my vrou minstens drie keer per dag vir mekaar. Datums is nou baie minder belangrik as wat dit in die voormalige wêreld sou gewees het. Ek het in 'n paar gesprekke hierdie week by mense gehoor dat hulle nou swaar begin trek. Mense hunker na die bekende en 'n meer normale roetine of ritme. Vir sommige mense het hierdie aftelkalender gehelp met roetine in hierdie deurmekaar tyd.
Die formaat van die liturgiese gedagtes vir die lewe gaan egter 'n bietjie verander na volgende week toe. Die idee agter hierdie woorde was om vir mense oomblikke in die dag te gee om vir God in die alledaagse-gewone te beleef. Om nuwe betekenis te heg aan dit wat jy in elk geval sou of moet doen. Daar lê nog 'n lang pad voor voordat ons na 'n "nuwe normaal" sal kan beweeg met ons kinders wat skool toe gaan en kantore wat werknemers terugverwelkom. In die tussentyd moet ons aanhou leef en besef dat hierdie dae, elkeen van hulle, 'n gawe uit God se hand is.
Aan die begin van die grendeltyd het ons die voorstel gemaak dat jy jou bed opmaak. Ons wil jou herinner aan hierdie handeling en jou nooi om te onthou om elke oggend wanneer jy jou bed opmaak, die woorde van Genesis 1:1 te onthou en te bid: "In die begin het God die hemel en die aarde geskep. Die aarde was heeltemal onbewoonbaar …" God skep iets uit die niks en maak lewe moontlik. Terwyl jy jou bed opmaak, kan jy vir God vra om jou te help om uit die chaos van hierdie dag en jou gemoed nuwe lewe moontlik te maak.
Sterkte vir jou dag.
In Genesis lees ons hoe God die aarde geskep het. Van die kleinste mier tot die grootste walvis. Ons lees dat God alles goed gemaak het. 'n Meesterstuk. Tog het God nie daar opgehou nie. Net soos God vir ons elke dag 'n nuwe begin gee om sy skepping te waardeer en Hom te loof en te prys, net so gee God vir ons elke dag 'n nuwe kans om van voor te begin en die slegte dinge wat ons gedoen het, agter ons te laat.
– Wat is jou gunsteling-dinge in die natuur?
– Waarvoor wil jy God vandag loof en prys?
Gaan buitentoe of staan en luister by 'n venster. Hoeveel natuurgeluide kan jy hoor?
Maak 'n kunswerk uit natuurelemente soos blare, stokkies, klippe en sand.
– Dink na oor elke dag in die skeppingsverhaal. Sou jy die dinge wat God geskep het in 'n ander volgorde wou rangskik? Indien wel, hoe? Sou jy enigiets uit die skepping weglaat?
– Beeld die alledaagse dinge van die skepping (soos gras, blare, visse, miere, voëls) uit, maar as die sentrale tema van jou uitbeelding. Beeld dit uit in enige kunsvorm: dans, fotografie, videografie, musiek, digkuns, teken, skilder, kortverhaal, en so meer.
Baie dankie vir hierdie daaglikse inspirasie. Ek lees dit oggend en aand en luister selfs die slaaptydstorie asof ek weer 'n kind is. Sondae luister ons stiptelik om agtuur na die preek, en daarna werk ek nog 'n stukkie van die afsonderingskalender in. Net vir in geval ek dalk iets gemis het en vir ekstra krag en motivering in hierdie moeilike tyd. Ek verlang na die kerk, maar dankie hiervoor.